Asem opgehou vir Toyota se nuwe blitsbuksieToyota se nuwe GR Yaris. Groot opwinding heers oor Toyota se nuwe GR Yaris. Dié buksie word aangedryf deur ŉ splinternuwe turboaangejaagde 1,6 driesilinderenjin wat 200 kW en 370 Nm bied. Krag word na al vier wiele gestoot deur Toyota se GR-FOUR- permanente vierwielaandrywingstelsel. Al is daar nog nie baie inligting oor hoe vinnig hy van 0 – 100 km/h blits en ander spesifikasies is nie dink ek dié Yaris gaan ŉ fantastiese byvoeging wees tot Toyota se ryk geskiedenis van sportmotors soos die Toyota 800, 2000GT, Celica, Supra, Corolla AE86, MR2 en 86. Toyota se nuwe GR Yaris. Kyk – en maak geen fout – indien die Yaris dit tot in Suid-Afrika maak (ek het dit op betroubare outoriteit dat dit wel sal) gaan hy nie goedkoop wees nie. Ek sou bespiegel tussen R700 000 na ŉ miljoen. Bygesê – indien dié Yaris DNS deel met die Yaris GRMN waarmee ek in 2018 gery het, is ek oortuig dat dié my volgende droommotor is. Ek het al ŉ klomp keer geskryf oor Toyota se tydperk van kreatiewe droogte. Ons het dekades laas mooi, interessante, vinnige Toyotas gesien. In 2012 is die Toyota 86 egter saam met Subaru se BRZ bekendgestel. Dit was ŉ louwarmsportmotor wat heel goed gevaar het – maar die vonke was nog bietjie dof. Toyota se nuwe GR Yaris. Ek het in 2018 met Toyota se Yaris GRMN gery. Dit is een van die motors wat in daardie jaar vir my uitgestaan het. Dit was verfrissend om te weet dat Akio Toyoda se instruksies dat Toyota weer opwindende voertuie moet bou gehoorsaam word. In 2019 het die Supra in Suid-Afrika aangekom en kon die vonke regtig begin spat. ŉ 3,0 turboaangejaagde sessilinder wat 250 kW en 500 Nm bied en 0 – 100 km/h in ŉ ratse 4,3 sekondes. Aitsa. Toyota begin homself weer stuk-stuk herposisioneer as ŉ mededinger vir petrolkoppe. Sy rateltaai reputasie vir betroubaarheid hoort vir die publiek daai ekstra gemoedsrus te gee – want alles loop reg, altyd reg – nou net baie vinniger.